יואב תלמי

יואב תַלמִי (נולד ב-28 באפריל 1943) הוא מוזיקאי, מנצח ומלחין ישראלי המוזמן בקביעות להופיע כמנצח אורח עם תזמורות מרכזיות ברחבי העולם. תלמי התפרסם לראשונה כאשר הלחין בהיותו חייל בן 19 את מארש צה"ל, שיר הלכת הרשמי של צבא ההגנה לישראל.

ביוגרפיה

תלמי נולד בקיבוץ מרחביה ולמד הלחנה וניצוח תזמורת בקונסרבטוריון הישראלי למוזיקה תל אביב. הוא המשיך בארצות הברית, בבית הספר ג'וליארד בניו יורק. בשנת 1963 הגיע המארש שהלחין למקום הראשון בתחרות המארשים הראשונה שהתקיימה בישראל, והיה למארש צה"ל, שיר הלכת הרשמי של צבא ההגנה לישראל - "צה"ל צועד".

תלמי השתלם בשנת 1966 בניצוח אצל וולטר זוסקינד באספן, בשנת 1967 אצל ברונו מאדרנה בזלצבורג, אחר כך אצל פורנה בהילברסום (1968) ואצל אריך ליינסדורף ב "ברקשייר מיוזיק סנטר" בטנגלווד. בשנת 1966 זכה בפרס הניצוח על שם קוסביצקי במרכז טנגלווד למוזיקה. בשנת 1973 זכה גם בתחרות הניצוח של קרן רופרט בלונדון.

תלמי היה מנהל מוזיקלי של התזמורת הפילהרמונית של ארנהם משנת 1974 עד 1980. בשנים 1979–1980 כיהן כמנצח אורח ראשי של הפילהרמונית של מינכן.

בין השנים 1984–1988 היה המנהל המוזיקלי של התזמורת הקאמרית הישראלית, ושל האופרה הישראלית החדשה, שהיה גם בין מייסדיה, מ-1985 עד 1988. 

תלמי כיהן גם כמנהל המוזיקלי של התזמורת הסימפונית של סן דייגו משנת 1989 עד 1996 והקליט איתה את יצירותיו התזמורתיות של הקטור ברליוז עבור חברת נקסוס. כיהן כמנצח הראשי של התזמורת הסימפונית של המבורג בגרמניה בשנים 2000 עד 2004.

כיהן כמנהל מוזיקלי ומנצח ראשי של התזמורת הסימפונית של קוויבק בקנדה מ-1998 עד 2011 והקליט 7 תקליטורים עבור חברות התקליטים המובילות בקנדה. ב-2011 התמנה תלמי למנצח אמריטוס של התזמורת הזאת, תואר שהוא מחזיק בו עד היום, לצד היותו ראש מחלקת הניצוח בבית הספר למוזיקה ע"ש בוכמן-מהטה באוניברסיטת תל אביב. בשנים 2013–2014 כיהן שוב כמנהל מוזיקלי של התזמורת הקאמרית הישראלית.

בין יצירותיו - אלגיה לכלי מיתר, טימפני ואקורדיון ("הרהורים על דכאו").
De Profundis - 4th movement] למקהלה ותזמורת, Animi Motus לתזמורת ומקהלת ילדים (או נשים), מוזיקה לחליל וכלי קשת (זוכה פרס בוסקוביץ' 1963), Clarinet Quintet (זוכה פרס אקו״ם ע״ש אבידום 2018), והרבה יצירות אחרות ועיבודים להרכבים קאמריים.

תלמי נשוי לאראלה תלמי, חלילנית וסופרת, והם הורים לשניים.

פרסים והוקרה
 2001 - תואר דוקטור לשם כבוד מאוניברסיטת לאוול
 2009 - אות מסדר הכבוד הלאומי של קוויבק.
 2013 - פרס ראש הממשלה לקומפוזיטורים.

קישורים חיצוניים 

 

 
 Lucie Renaud, "Yoav Talmi - The Knight of the Rose". La Scena Musicale, 2 October 2002

הערות שוליים 

מנצחים ישראלים
מלחינים ישראלים
מלחינים ישראלים במוזיקה הקלאסית
נגני תזמורת צה"ל
מנהלים ישראלים
מרחביה: אישים
מקבלי תואר דוקטור לשם כבוד מאוניברסיטת לאוול
ישראלים שנולדו ב-1943